b'\n_START_ARTICLE_\nP2P\n_START_PARAGRAPH_\nP2P (angl. Peer-to-peer) yra tinklo modelis, kuriame keitimasis resursais vyksta tiesiogiai tarp vartotoj\xc5\xb3. Tai yra prie\xc5\xa1ingyb\xc4\x97 kliento-serverio modeliui. Gryname P2P tinkle n\xc4\x97ra kliento ir serverio s\xc4\x85vok\xc5\xb3\xc2\xa0\xe2\x80\x93 susijung\xc4\x99 vartotojai yra lygiaver\xc4\x8diai, t. y. kiekvienas veikia ir kaip klientas, ir kaip serveris._NEWLINE_Enciklopedinis kompiuterijos \xc5\xbeodynas si\xc5\xablo lietuvi\xc5\xa1k\xc4\x85 \xe2\x80\x9epeer-to-peer\xe2\x80\x9c atitikmen\xc4\xaf lygiarangiai. Jame lygiarangi\xc5\xb3 architekt\xc5\xabra apibr\xc4\x97\xc5\xbeiama kaip \xe2\x80\x9etinklo architekt\xc5\xabra, sudaryta i\xc5\xa1 dviej\xc5\xb3 arba daugiau kompiuteri\xc5\xb3, kurie kei\xc4\x8diasi duomenimis naudodami t\xc4\x85 pa\xc4\x8di\xc4\x85 arba to paties tipo programin\xc4\x99 \xc4\xafrang\xc4\x85\xe2\x80\x9c. _NEWLINE_Vienas i\xc5\xa1 P2P modelio taikymo pavyzd\xc5\xbei\xc5\xb3 yra IRC DCC pokalbis ar failo siuntimas. Centriniai serveriai \xc5\xa1iuo atveju reikalingi tik tam, kad pad\xc4\x97t\xc5\xb3 surasti kit\xc4\x85 pus\xc4\x99, o paskui bendravimas jau vyksta tiesiogiai. Gnutella ir kitos pana\xc5\xa1ios sistemos sugeba atlikti paie\xc5\xa1k\xc4\x85 ir nenaudodamos centrinio serverio. Toki\xc5\xb3 sistem\xc5\xb3 ne\xc4\xafmanoma i\xc5\xa1jungti i\xc5\xa1 vieno centro: kart\xc4\x85 paleistos, jos veikia tol, kol yra pakankamai norin\xc4\x8di\xc5\xb3 jomis naudotis klient\xc5\xb3.'